Адным з найбольш распаўсюджаных відаў груп кароткачасовага знаходжання для дзяцей, якія не наведваюць дашкольныя ўстановы, з’яўляюцца адаптацыйныя групы. Яны арганізоўваюцца напярэдадні паступлення дзяцей ранняга ўзросту ва ўстановы дашкольнай адукацыі. На працягу апошніх трох гадоў у Мінску колькасць бацькоў, якія жадаюць наведваць з дзецьмі ва ўзросце ад года да 3 гадоў дадзеную групу, павялічваецца. Перспектыўны план групы разлічаны на тры месяцы: з сакавіка па май. Частата наведвання дзіцем групы і час знаходжання ў ёй вызначаецца на падставе запыту бацькоў. Дзеці разам з бацькамі выконваюць гульнявыя заданні, прапанаваныя педагогам. Гульні і заданні складзены з улікам псіхафізічных асаблівасцей выхаванцаў. Пры гэтым асаблівае значэнне надаецца арганізацыі адукацыйнай прасторы і адукацыйнага працэсу ў адаптацыйнай групе. Новая форма дашкольнай адукацыі дазваляе ажыццяўляць асобасна арыентаваны падыход, удзяляючы ўвагу кожнаму дзіцяці. Як паказвае практыка, функцыянаванне такой групы забяспечвае паспяховую адаптацыю выхаванцаў да ўмоў устаноў дашкольнай адукацыі, эмацыянальны дабрабыт дзяцей ранняга ўзросту, а таксама фарміраванне ў адпаведнасці з узростам спосабаў зносін з дарослымі і равеснікамі.